SKRIFTLIG FORESPØRGSEL E-1502/03

af Kathleen Van Brempt (PSE) til Kommissionen

(5. maj 2003)

Om: Mulighed for at overføre kontonumre i forbindelse med skifte af bank

Muligheden for at overføre numre på mobiltelefoner er blevet en succes. I Belgien har titusindvis af mobiltelefonkunder gjort brug af muligheden for at bevare telefonnummeret i forbindelse med et skift til et andet selskab. Stadig flere gør sig til talsmænd for, at dette initiativ kopieres, så også bankkontonumre kan overføres. Det vil give kunderne mulighed for at tage deres kontonummer med sig, når de skifter bank.

Hvad mener Kommissionen om dette?

Vil Kommissionen tage initiativer med henblik på at skabe mulighed for overførsel af bankkontonumre? Hvornår kan den i bekræftende fald give nærmere oplysninger herom?

Svar afgivet på Kommissionens vegne af Frederik Bolkestein

(9. juli 2003)

Kommissionen har flere gange beskæftiget sig med muligheden for at overføre et kontonummer, når der skiftes bank. De muligheder, der i dag gælder for telefonnumre, synes imidlertid ikke på nuværende tidspunkt at kunne overføres til kontonumre. Der findes imidlertid andre midler, hvormed samme mål eventuelt kan nås.

Kommissionen påtænker i nær fremtid at foreslå et nyt retsgrundlag for betalinger på det indre marked. Spørgsmålet om muligheden for at overføre kontonumre er blevet rejst i de forskellige diskussionsoplæg, der er offentliggjort som led i forberedelsen af dette projekt.

Der kan drages følgende konklusioner af de hidtil indkomne bemærkninger:

- For det første er muligheden for at overføre kontonumre af mindre nytte, da kunden kun oplyser sit kontonummer til et begrænset antal forbindelser, navnlig dem, der foretager indbetalinger på kundens konto. Muligheden for at overføre kontonumre vil f.eks. ikke løse problemet med stående bankoverførsler.

- For det andet er muligheden for at overføre kontonumre meget vanskelig at indføre, da der ikke findes en egentlig international nummerering af bankkonti i modsætning til det nuværende telenummereringssystem. Et bankkontonummer i et land er ikke struktureret på samme måde og indeholder ikke samme oplysninger som et kontonummer i nabolandet.

- Endelig har de grundige undersøgelser, der er foretaget i Nederlandene og Det Forenede Kongerige om muligheden for at indføre overførbare numre på nationalt plan, konkluderet, at en sådan foranstaltning ville være meget bekostelig.

Til gengæld fortjener målsætningen bag idéen om overførbare numre at blive fulgt op, dvs. kunden skal have lettere mulighed for at skifte bank, således at han/hun reelt kan nyde godt af den stadigt større konkurrence på det indre marked. Initiativerne skal øge mobiliteten ved at sikre, at det bliver lettere for kunden at skifte bank. Man kan f.eks. forestille sig, at den tidligere bank giver den nye bank alle oplysninger om de forskellige automatiske hævninger eller stående bankoverførsler, hvorved det undgås, at der sker en afbrydelse af betalingerne.

Kommissionen skulle i princippet i nær fremtid vedtage en meddelelse om det nye retsgrundlag for betalingerne. Nævnte meddelelse vil sandsynligvis også omhandle overførbare kontonumre og kundernes mobilitet. Så snart denne meddelelse er vedtaget, vil der blive fremsendt et eksemplar til det ærede medlem samt til Europa-Parlamentets sekretariat.